Anna Puu
Anna Puu (oikealta nimeltään Anna Emilia Puustjärvi, s. 3. helmikuuta 1982 Outokumpu) on suomalainen laulaja, joka nousi julkisuuteen vuoden 2008 Idols-laulukilpailusta. Hänen tunnetuimpia kappaleitaan ovat ”C’est la vie”, ”Kaunis päivä”, ”Kolme pientä sanaa”, ”Mestaripiirros” sekä ”Säännöt rakkaudelle”.
Puu on palkittu uransa aikana kahdesti vuoden naissolistin Emma-palkinnolla vuosina 2009 ja 2012.
Puu nousi julkisuuteen vuoden 2008 Idols-laulukilpailusta. Hän sijoittui kilpailussa toiseksi hävittyään kisan voittaneelle Koop Arposelle, joka sai äänistä 70,3 prosenttia.
"Idolsin" jälkeen hän solmi levytyssopimuksen Sony Musicin kanssa, jolla oli optio solmia levytyssopimus haluamansa Idols-kilpailijan kanssa. Hänet tunnettiin Idolsin aikana vielä oikealla sukunimellään Puustjärvi, mutta kilpailun ja levytyssopimuksen myötä hän otti taiteilijanimekseen Anna Puu.
Hänen esikoisalbuminsa "Anna Puu" julkaistiin 29. huhtikuuta 2009. Tuottajina levyllä toimivat Jukka Immonen, Knipi sekä Lasse Kurki. Albumi nousi suoraan Suomen virallisen albumilistan ensimmäiseksi ja pysyi kolmen myydyimmän albumin joukossa 21 peräkkäistä viikkoa. Kolmessa kuukaudessa levyä myytiin platinalevyn verran, 30 000 kappaletta. Yhteensä "Anna Puu" -albumia on myyty yli 77 000 kappaletta, joka oikeuttaa tuplaplatinalevyyn. Myös albumin ensimmäisenä singlenä julkaistu kappale ”C’est la vie” on myynyt kultaa.
Syksyllä 2009 Puun kappaletta ”Kaunis päivä” käytettiin Atrian Fresh-tuotteiden mainoksessa. Mainos sai aikaan kohun, sillä mainoksessa esiintyy vanhempi nainen, jolla on suhde selvästi nuorempaan mieheen.
Puun toinen albumi "Sahara" julkaistiin 26. toukokuuta 2010 ja se nousi heti julkaisunsa jälkeen Suomen virallisen albumilistan ensimmäiseksi ja pysyi listan kärjessä myös seuraavat neljä viikkoa. Albumia on myyty yli 40 000 kappaletta.
Anna Puu julkaisi kolmannen albuminsa "Antaudun" 26. lokakuuta 2012. Albumi nousi ensimmäisellä listaviikollaan Suomen virallisen albumilistan toiseksi, joka jäi sen parhaaksi sijoitukseksi. Levyn ensimmäinen single ”Kolme pientä sanaa” julkaistiin syyskuussa 2012 ja se nousi ensimmäisenä Puun singlenä Suomen soitetuimmaksi radiokappaleeksi.
Elokuussa 2014 uutisoitiin The Fried Music -levy-yhtiön kiinnittäneen Anna Puun yhtiöönsä, jolloin Puun ja Sony Musicin yli viisivuotinen yhteistyö päättyi.
Fried Musicin ja Anna Puun ensimmäinen yhteinen julkaisu ”Ota minut tällaisena kuin oon” -single julkaistiin 8. toukokuuta 2015. Neljännen albuminsa, "Rakkaudella, Anna Puu", hän julkaisi lokakuussa 2015. Albumin suurimmaksi radiohitiksi nousi toisena singlenä julkaistu ”Kohta vapaita” -kappale, joka oli parhaimmillaan neljänneksi soitetuin radiokappale.
Syksyllä 2016 Anna Puu oli yksi "Vain elämää" -televisiosarjan viidennen tuotantokauden artisteista. Televisiosarjan myötä Puun aiempi levy-yhtiö Sony Music julkaisi kokoelmalevyn "Melankolian riemut – Parhaat 2009–2015" Puun kappaleista.
Anna Puu on yksi tähtivalmentajista alkuvuodesta 2017 alkavalla "The Voice of Finlandin" kuudennella tuotantokaudella.
Puu palkittiin vuoden 2010 Suomen Ääni- ja kuvatallennetuottajien Emma-gaalassa vuoden naissolistina sekä tulokkaana. Hänen albuminsa "Anna Puu" palkittiin vuoden Pop- ja debyyttialbumina. Hänet palkittiin vuoden 2009 tulokkaana myös Iskelmä Gaalassa. Valinta perustui Iskelmän nettisivuilla käydyn vuosiäänestyksen tuloksiin.
Anna Puun perheeseen kuuluu äiti, isä, veli, sisko sekä tytär. Puu syntyi Outokummussa, mutta on sittemmin muuttanut Helsinkiin. Hänen äitinsä Pirjo Puustjärvi on toiminut Outokummun kaupunginjohtajana.
Puustjärvi oli naimisissa Olli Ripattilan kanssa 2008–2013 ja heillä on yhteinen 2010 syntynyt tytär. Puustjärvi asuu avoliitossa tuottaja Jukka Immosen kanssa Helsingissä. He ovat seurustelleet vuoden 2016 syksystä lähtien.
Puustjärvi valmistui Turun kauppakorkeakoulusta kauppatieteiden maisteriksi vuonna 2008.